საქართველოს ინფრასტრუქტურის სამინისტრო

საქართველოს ინფრასტრუქტურის სამინისტრო — საქართველოს სამინისტრო, რომლის ხელმძღვანელი (მინისტრი) მთავრობის წევრია. სამინისტრო ანგარიშვალდებულია საქართველოს მთავრობის წინაშე და ასრულებს კანონით განსაზღვრულ, აგრეთვე საქართველოს მთავრობისა და საქართველოს პრემიერ-მინისტრის მიერ დაკისრებულ ამოცანებს.

2008 წლის 23 დეკემბერს „საქართველოს მთავრობის სტრუქტურის, უფლებამოსილებისა და საქმიანობის წესის შესახებ“ საქართველოს კანონში შტანილი ცვლილების საფუძველზე, 2009 წლის 1 თებერვალს შეიქმნა საქართველოს რეგიონული განვითარებისა და ინფრასტრუქტურის სამინისტრო.

2025 წლის 16 აპრილს „საქართველოს მთავრობის სტრუქტურის, უფლებამოსილებისა და საქმიანობის წესის შესახებ“ საქართველოს კანონში შეტანილი ცვლილების საფუძველზე, 2025 წლის 19 აპრილიდან რეგიონული განვითარებისა და ინფრასტრუქტურის სამინისტრო გაიყო ორ დამოუკიდებელ უწყებად და შეიქმნება საქართველოს რეგიონული განვითარების სამინისტრო და საქართველოს ინფრასტრუქტურის სამინისტრო. რეგიონული განვითარებისა და ინფრასტრუქტურის სამინისტროს ფუნქციები და უფლებამოსილებები რეგიონული განვითარების მიმართულებით საქართველოს რეგიონული განვითარების სამინისტროს გადაეცემა, ხოლო ინფრასტრუქტურის მიმართულებით – ინფრასტრუქტურის სამინისტროს.

სამინისტროს შესახებ
საქართველოს ინფრასტრუქტურის სამინისტრო ახორციელებს სახელმწიფო მმართველობას, სახელმწიფო პოლიტიკას და კანონმდებლობით მინიჭებულ უფლებამოსილებებს მისთვის მინდობილ სფეროში. თავისი ამოცანების შესრულებისას სამინისტრო წარმოადგენს სახელმწიფოს.
სამინისტრო საქმიანობას წარმართავს საქართველოს კონსტიტუციის, საერთაშორისო ხელშეკრულებებისა და შეთანხმებების, საქართველოს საკანონმდებლო და კანონქვემდებარე ნორმატიული აქტების შესაბამისად.
სამინისტროს ფინანსდება სახელმწიფო ბიუჯეტიდან. აქვს დებულება, ბეჭედი საქართველოს სახელმწიფო გერბის გამოსახულებითა და საკუთარი სახელწოდებით.
საქართველოს ინფრასტრუქტურის სამინისტრო შეიმუშავებს და ახორციელებს სახელმწიფო პოლიტიკას ინფრასტრუქტურის განვითარების სფეროში.
მისი საქმიანობის სფერო მოიცავს საერთაშორისო და შიდასახელმწიფოებრივი მნიშვნელობის საავტომობილო გზების ქსელის განვითარებას; წყალმომარაგებისა და წყალარინების სისტემების დანერგვასა და განვითარებას; ადგილობრივი, სახელმწიფოებრივი და საზოგადოებრივი მნიშვნელობის ინფრასტრუქტურის გაუმჯობესებას.
სამინისტროს ძირითადი ამოცანებია ინფრასტრუქტურის სფეროში სახელმწიფო პოლიტიკის ძირითადი მიმართულებების შემუშავება; კონცეფციების, სახელმწიფო პროგრამებისა და სამართლებრივი აქტების პროექტების მომზადება და განხორციელება; საქართველოს მთავრობის გადაწყვეტილებით მნიშვნელოვანი ინფრასტრუქტურული პროექტების განხორციელების, კოორდინაციისა და მონიტორინგის უზრუნველყოფა.
სამინისტრო თანამშრომლობს უცხო სახელმწიფოებსა და საერთაშორისო ორგანიზაციებთან, მონაწილეობს საერთაშორისო ხელშეკრულებების მომზადებასა და შესრულებაში და ახორციელებს თანამშრომლობას საერთაშორისო საფინანსო ინსტიტუტებთან ქვეყნისთვის მნიშვნელოვანი პროექტების დაფინანსებისა და რეალიზაციის მიზნით. კომპეტენციის ფარგლებში სამინისტრო აფორმებს ხელშეკრულებებს, შეთანხმებებსა და ურთიერთგაგების მემორანდუმებს.

სტრუქტურა
სამინისტროს სისტემას შეადგენენ სამინისტროს სტრუქტურული ერთეულები, სამინისტროს გამგებლობაში არსებული სახელმწიფო საქვეუწყებო დაწესებულება, სახელმწიფო კონტროლს დაქვემდებარებული საჯარო სამართლის იურიდიული პირები და სახელმწიფო საკუთრებაში არსებული შპს-ები.
სამინისტროს გამგებლობაში არსებული სახელმწიფო საქვეუწყებო დაწესებულება არის საქართველოს საავტომობილო გზების დეპარტამენტი.
სამინისტროს სახელმწიფო კონტროლს დაქვემდებარებული საჯარო სამართლის იურიდიული პირებია: საქართველოს მუნიციპალური განვითარების ფონდი და ევრაზიის სატრანსპორტო დერეფნის საინვესტიციო ცენტრი.
სახელმწიფო საკუთრებაში არსებული შეზღუდული პასუხისმგებლობის საზოგადობა, რომლის პარტნიორი საქართველოს ინფრასტრუქტურის სამინისტროა არის შპს „საქართველოს გაერთიანებული წყალმომარაგების კომპანია“ .

რეკვიზიტები
მისამართი: ქ. თბილისი, ალ. ყაზბეგის გამზ. №12
ტელეფონი: +995 32 277 90 90
ელ-ფოსტა: @..